Ինչ վերաբերում է Մերձավոր Արևելքին, այնտեղ մարդկանց ոչնչացնում են զուտ մեկ պատճառով` որպեսզի այսօրվա աշխարհակարգը պահպանվի: Մենք մեր օլիգարխներից ենք խոսում, բայց այդ նույն պատկերը համաշխարհային մակարդակով է: Մեր օլիգարխիան` անսահման հարստություն կուտակելու նույն մոլուցքով տարված, հենց նրանց ծնունդն է. նրանք են ստեղծում և պահպանում` հենվելով մեր խելագար վիճակի վրա: Ինչ-որ մեկը մեզ խաբել է: Ասել է թե` մարդն աշխարհ է գալիս, որ ունեցվածք կուտակի. դրա մեջ է երջանկությունը: Բայց երբ շատ բան ունես, ոչ թե դու ես դրա տերը, այլ ինքդ ես դառնում նրա ստրուկը և ամբողջ ժամանակդ ծախսում ես ունեցվածքդ սպասարկելու վրա: Հանուն դրա դու մարդ ես սպանում, թշնամություն սերմանում: Մեզ խաբել են: Ոչ մի թմրամոլ իր հոգեվիճակով չի կարող սրա հետ համեմատվել. Թե´ աղբարկղերում ուտելիք փնտրող մուրացկանը, թե´ բարձրաստիճան պաշտոնյաները այս իմաստով նույն հոգևոր դաշտում են գտնվում, նույն արժեքներով են ղեկավարվում: Ու քանի դեռ այդ վիճակից դուրս չենք եկել, սրընթաց գնալու ենք դեպի դժոխքի դուռը: Չի կարելի մտածել, թե Սիրիայում կատարվողը միայն իրենց է վերաբերում, դա աշխարհով մեկ տարածվում է: Կանգ կառնի միայն այն ժամանակ, երբ իր մարդկային որակները վերադարձրած մարդը դրանք կծառայեցնի մարդ տեսակի խնդիրներին, մարդ տեսակի առաքելությանն այս տիեզերքում: